तनहुँका युवाले सुरु गरे कपाल काट्ने व्यवसाय
अधिकांश कपाल काट्ने व्यवसाय हजामले नै गर्ने गर्छन् तर हिजोआज पहाडी जिल्लाहरूमा स्थानीय युवाहरुनै यो व्यवसायमा तल्लीन हुन थालेका छन् । आम्दानी राम्रो हुने भएपछि युवाहरू यो व्यवसायमा लाग्न थालेका हुन् ।
अमरराज नहर्कीतनहुँ, असोज १६ गते । अधिकांश कपाल काट्ने व्यवसाय हजामले नै गर्ने गर्छन् तर हिजोआज पहाडी जिल्लाहरूमा स्थानीय युवाहरुनै यो व्यवसायमा तल्लीन हुन थालेका छन् । आम्दानी राम्रो हुने भएपछि युवाहरू यो व्यवसायमा लाग्न थालेका हुन् । तनहुँका दुई युवकले कपाल काट्ने  व्यवसाय सुरु गरेका छन् । यस्तो पेसा सुरु गर्नेमा म्याग्दे गाउँपालिका–४ छिम्लेश्वाराँका २१ वर्षीय नवीन राना र उहाँका साथी सुप्रिम थापा हुनुहुन्छ । दुई युवकले सदरमुकाम दमौलीमा कपाल काट्ने पेसा सुरु गर्नु भएको हो ।भारतीय नागरीले कम लगानीमै धेरै रकम कमाउने गरेको देखेर स्वदेशमै काम गर्ने सोचाई आएकोले पेसा सुरु गरेको युवाहरूको भनाई छ । रानाले भन्नुभयो–विदेशमा जानु भन्दा स्वदेशमै आफ्नै परिवारसँग रमाउँदै कपाल काट्ने पेसा गर्न ठिक ।’’ थोरै लगानीमा पेसा सञ्चालन गर्न सकिने र सोचे अनुसार आम्दानी पनि हुने भएकोले पेसा रोजेको उहाँले बताउनुभयो । विदेशमा गएर जोखिम पूर्ण  र परिवारबाट टाढा रहेर काम गर्नु भन्दा स्वदेशमै केही काम गर्नु पर्छ भन्ने सोचाइले पसल सुरु गरेको उहाँको भनाई छ । रानाले व्यास नगरपालिका–३ मालपोत लाइन, दमौलीमा जिल्ला समन्वय समितिले भाडामा लगाएको सटरमा आइतबार देखि पसल सञ्चालन  गर्नु भएको छ ।कपाल काट्ने पेसा सञ्चालन गर्न पोखरामा ४५ हजार खर्च गरेर तीन तालिम लिएको र छ महिना काम गरेको अनुभव रहेको रानाले बताउनुभयो । विदेश जान लाग्ने खर्च भन्दा थोरैमा कपाल काट्ने पेसा गर्न सकिने भएकोले पेसा सञ्चालन गरेको  राना बताउनुहुन्छ । घरमा कपाल काट्ने क्रममा कति राम्रो काटेका भनेर सबैले प्रशंसा गर्ने गरेकोले कपाल काट्ने पेसाले आकर्षित गरेको रानाले बताउनुभयो । घरको एक्लो छोरो भएको बाबुआमाले छोरा विदेश नगइदिए हुन्थ्यो भन्ने चाहाना पुरा गर्न कपाल काट्ने पेसा गरेको उहाँ बताउनुहुन्छ । सादा देखि आधुनिक तरिकाको काम गर्ने ज्ञान भएकोले ग्राहक बढ्ने अपेक्षा गरेको रानाले बताउनुभयो ।सफा, राम्रो मूल्य पनि उही भएकोले विदेशीलाई पैसा दिन भन्दा स्वदेशी युवकलाई दिन उपयुक्त लागेर कपाल काटेको नेपाल पत्रकार महासङ्घ तनहुँका पूर्व अध्यक्ष डम्बरबहादुर अधिकारी बताउनुभयो । नेपाली युवकले कपाल काट्ने पेसा सुरु गरेको थाहा पाउँदा खुसी लागेको र आफू त्यही गएर कपाल काट्ने व्यास नगरपालिका वडा नम्बर ५ का पूर्व अध्यक्ष मोहनकुमारले श्रेष्ठले बताउनुभयो । निर्मल माध्यमिक विद्यालय शिक्षक लोकराज सेढाईले भारतीयहरूले नेपालमा काम गरी राम्रो रेमिटेन्स पठाइरहेको बेला नेपाली युवकले पेसा सञ्चालन गरी उदाहरणीय काम सुरु गरेको बताउनुभयो ।